ສປຊ ລາຍ​ງານ​ ວ່າ ການ​ຮັກສາ ​ຄວາມ​ປອດ​ໄພ​ ໃນ​ອັຟກາ​ນິສຖານ ນັບ​ວັນ​ນັບຊຸດ​ໂຊມ​ລົງ
ທູດພິເສດ ສປຊ ກ່າວ​ຕໍ່​ສະພາ​ຄວາມ​ໝັ້ນຄົງ​ວ່າ ອັຟກາ​ນິສຖານ ​ແມ່ນ​ມີ​ຄວາມ​ຈຳ​ເປັນ ​ຕ້ອງ​ໄດ້​ຊອກ​ຫາ​ເສັ້ນທາງ ດ້ານ​ການ​ເມືອງ ​ໄປ​ສູ່​ສັນຕິພາບ.
ທູດພິເສດຂອງອົງການສະຫະປະຊາຊາດຮັບຜິດຊອບກ່ຽວກັບ ເລື້ອງອັຟການິສຖານ ກ່າວຕໍ່ສະພາຄວາມໝັ້ນຄົງໃນວັນຈັນ ວານນີ້ວ່າ ສະຖານະການໂດຍທົ່ວ ໄປດ້ານຄວາມປອດໄພ ຢູ່ໃນປະເທດດັ່ງກ່າວພວມຊຸດໂຊມລົງບໍ່ເທົ່າໃດຊົ່ວໂມງຫລັງ ຈາກການໂຈມຕີສະຫຼະຊີບໄດ້ສັງຫານທະຫານສະຫະລັດ 6 ຄົນໃນການໂຈມຕີໜ່ວຍລາດຕະເວນຂອງອົງການເນໂຕ້ ທ່ານ Nicholas Haysom ກ່າວວ່າ ທະຫານອັຟການິສຖານ ແມ່ນຂະຫຍາຍ ຄວາມສາມາດໃນການປະຕິບັດອອກໄປເກີນຂອບເຂດ ແລະຕ້ອງການການສະ ໜັບສະໜຸນທາງດ້ານພະລາທິການ ການປົກຄອງ ແລະຕ້ອງການກຳລັງໃຈທີ່ດີ ຂຶ້ນກວ່ານີ້ ນອກນັ້ນທ່ານຍັງໄດ້ຮຽກຮ້ອງໃຫ້ສ້າງຄວາມກ້າວໜ້າທາງດ້ານການ ເມືອງໂດຍເວົ້າວ່າ ລັດຖະບານສາມັກຄີຊາດ ຈຳເປັນຕ້ອງໄດ້ສະແດງອອກໃຫ້ເຫັນເຖິງການມີປະສິດທິຜົນເພີ້ມຂຶ້ນພາຍໃນປີໜ້ານີ້ ທ່ານກ່າວຕໍ່ສະພາຄວາມໝັ້ນຄົງວ່າ ອັຟການິສຖານແມ່ນມີຄວາມຈຳເປັນຕ້ອງໄດ້ຊອກຫາເສັ້ນທາງດ້ານການເມືອງໄປສູ່ສັນຕິພາບ ເວລາໄດ້ຜ່ານໄປນຶ່ງປີແລ້ວຫລັງຈາກກຳລັງປະສົມຂອງອົງການເນໂຕ້ພາຍໃຕ້ ການນຳພາຂອງສະຫະລັດ ໄດ້ສິ້ນສຸດການປະຕິບັດງານສູ້ລົບຢູ່ໃນອັຟການິສຖານ ແລະກາຍເປັນກອງກຳລັງທີ່ໃຫ້ການຝຶກແອບແລະຄຳແນະນຳແກ່ກຳລັງ ຮັກສາຄວາມປອດໄພຂອງອັຟການິສ ຖານ ໃນຂະນະທີ່ພວກເຂົາເຈົ້າທຳການສູ້ລົບເພື່ອປົກປ້ອງປະເທດດ້ວຍຕົນເອງ ລາຍງານຂອງກະຊວງການປ້ອງກັນປະເທດສະຫະລັດທີ່ນຳອອກເຜີຍແຜ່ໃນ ສັບປະດາແລ້ວນີ້ ກ່າວວ່າ ກຳລັງອັຟການິສຖານແມ່ນມີຄວາມສາມາດບໍ່ລາບ ລື່ນປານໃດ ໃນການປົກປ້ອງດິນແດນທີ່ຢຶດມາໄດ້ ແລະຕົ້ນຕໍແລ້ວແມ່ນຍັງຢູ່ ໃນທ່າປ້ອງກັນທີ່ຈຳກັດການເຄື່ອນໄຫວຂອງຕົນໃນທົ່ວປະເທດ ລາຍງານກ່າວ ວ່າ ກຳລັງອັຟການິສຖານໄດ້ບາດເຈັບລົ້ມຕາຍເພີ້ມຂຶ້ນ 27 ເປີເຊັນໃນປີນີ້ ມີທະຫານອາເມຣິກັນຫລາຍກວ່າ 1,800 ຄົນ ໄດ້ເສຍຊີວິດ ນັບຕັ້ງແຕ່ສົງຄາມອັຟການິສ ຖານໄດ້ເລີ້ມຂຶ້ນໃນປີ 2001 ກົມຕຳຫຼວດນະຄອນນິວຢອກກ່າວວ່າ ກຸ່ມສຸດທ້າຍແມ່ນຮວມທັງຕຳຫຼວດຈາກນະຄອນນິວຢອກທີ່ໄດ້ຖືກສົ່ງໄປປະຕິບັດງານໃນຖານະກອງກຳລັງປ້ອງກັນຊາດ ທາງອາກາດຂອງສະຫະລັດ ກຸ່ມຕາລີບານໄດ້ອ້າງເອົາຄວາມຮັບຜິດຊອບໃນການໂຈມຕີ ໂດຍເວົ້າວ່າ ຜູ້ໂຈມຕີສະຫຼະ ຊີບທີ່ຂີ່ລົດຈັກຄົນນຶ່ງໄດ້ສັງຫານທະຫານ 19 ຄົນ ພວກຫົວຮຸນແຮງຈຸນີ້ແມ່ນມັກເວົ້າໂຍກ ກ່ຽວກັບຈຳນວນຜູ້ເສຍຊີວິດ